**רישומים על מדע בדיוני**

**בזמן האירוע-קורונה**

*"עבורי, המדע היחיד האמיתי, הרציני,*

*שיש ללכת צמוד אליו, לעקוב אחריו,*

*הוא המדע-הבדיוני".* (לאקאן, 1974)[[1]](#endnote-1)

לא קראתי, כמעט, מדע בדיוני אבל הוא היה תמיד שם כהדהוד הבחירות של אלו שבשדה האהבה.

ב- 2012 בראיון בבואנוס איירס, אריק לוראן אומר שהוא פגש את פרויד כאשר היה תיכוניסט, ושהוא קרא את פרויד כפי שהוא, כפי שהדור שלו קרא מדע בדיוני.

שואלים אותו על המפגש שלו עם פרויד. לוראן עונה: "פגשתי את פרויד כאשר הייתי בן 15. הייתה אז הפצה המונית של ספרי-כיס. העבודות של פרויד יצאו ב- .Payot אפשר היה למצוא את פשר החלומות, זה היה הספר הראשון שלכד אותי, אחר כך יצאו המסות על המיניות, המבוא לפסיכואנליזה, ואלו מייד תפסו את תשומת ליבי. היה מעניין כי היה ידע שלא לימדו אותו בבית הספר, היה ידע אחר, ידע של התקופה. עבורי לא היה מדובר בפרויד היסטורי, זה היה פרויד מאותה תקופה, מאד עכשווי, כי הגישה לידע של פרויד הייתה ברגע ההוא, רגע של הפצתם של ספרי-כיס. הגישה אל פרויד לא הייתה דרך מוסד כלשהו, לא באמצעות קורסים באוניברסיטה, בפסיכולוגיה. זה היה גילוי כתוצאה של גישה ישירה. אחד הדברים המקסימים באינטרנט בזמנינו שהוא גישה ללא תיווך מוסדי, ידע בלשון רבים - ידעים. שם יש לך ספריה אוניברסאלית ממומשת שמאפשרת גישה לטקסטים מבלי לעבור דרך תיווך מוסדי. זה קרה בתחילת שנות ה-'60 עם הפצת ספרי-הכיס. וגם קיומן של חנויות ספרים פתוחות, מעניינות, עם ריבוי מתחדש של ספרים. מקומות אלו כמעט ולא קיימים היום. יש פחות חנויות ספרים ויותר סופרמרקטים לספרים. אם היה תיווך מוסדי במפגש זה עם פרויד, זה היה חנות הספרים כמוסד. בתיווך של מי שיכל לייעץ ספר זה או אחר, מישהו שהכיר אותי, כי השתוקקתי לקרוא והוא היה מייעץ לי, מה יכול לעניין אותי. מפגש בו בזמן דורי וסינגולארי, דורי באמצעות המוסד שהיה קיים באותה תקופה. היום עבור נער בגילי אז, זה קורה דרך הגישה לאינטרנט, תוך כדי חיפוש הדבר האחרון שעולה ברשת בנושא מסוים, למצוא את הרפרורים שלו. המפגש הזה היה אישי ביותר אבל היה לו אפקט דורי, שפתח את האפשרות לדבר עם החברים. דבר מדהים הוא שפרויד נכנס בתוך השיחה עם חבורת החברים דרך שיחה שהתרכזה במה שחדש מהצד של מדעי הרוח ושיחה על מדע בדיוני, שאותו קראנו מלאי תשוקה. ואז פרויד, הוא היה גרסא של מדע בדיוני. היה פרויד כזה, פרויד שהבהיר את החלומות שהיו לנו אבל כמשהו מאד אקטואלי, באותו אופן למשל שגם אסימוב ברומן מדע בדיוני למופת, שמו *Foundation*. מדובר ביסודה של קהילה המפורשת על ידי מייסדה לאורך מאות שנים. במקום סודי הוא הפקיד את הביאור של מה שעתיד לבוא. ואז כל פעם שיש משבר מוסדי, דבר נבואה ישמע. *Foundation* הינו מחשבת שווא פארנוידית על אודות נבואה מוחלטת, בו בזמן הוא פירוש ל *"עולם חדש מופלא"* לאלדוס האקסלי. כדאי דווקא לחשוב שלא מדובר כאן בסיוט, אלא מדובר בידע על מדעי הרוח, ידע שיכול להיות בהלימה עם ההיסטוריה. זהו ההימור של אסימוב, בספר שהיה הגליני ולא הגליני בו בזמן. "

מדע-בדיוני כידע על מדעי הרוח, מדעים של האדם, ידע שיכול להיות בהלימה עם ההיסטוריה. ידע חדש, ידע הנוגע לסובייקט של המדע, הסובייקט כנדחה מתוך שיח המדע. זה מה שאנו אומרים כאשר אנו חוזרים ואומרים "הסובייקט של הפסיכואנליזה הוא הסובייקט של המדע". בדברים של אריק לוראן, אנו ממש עדים לרגע הזה של מפגש של איש, של צעיר, של דור, עם ידע "ראוי יותר", ידע רענן, נוגע ו"פחות טיפש".

חורחה לואיס בורחס כתב בימי הסתיו האחרונים של שנת 1954 מבוא לתרגום לספרדית של הספר *"רשימות מן המאדים"* מאת ריי ברדבורי שיצא לאור ב- 1955.Crónicas marcianas, 1955 (The Martian Chronicles, 1950)

מן המבוא הזה, אחלץ כמה דברים. הוא מדבר על שלוש יצירות. האחת מאת Luciano de Samosata מהמאה ה-II, היצירה השנייה היא מאת Ludovico Ariosto במאה ה- XVI. הספר השלישי נכתב במאה ה- XVIIעל ידי Kepler, שמו *Somnium Astronomicum*. "שני המסעות הדמיוניים הראשונים הם המצאות שלא עושות חשבון וחופשיות ללא רסן. המסע השלישי סובל מכובד הרצון להראות אמיתי. הסיבה ברורה. עבור לוסיאנו ועבור לאריוסטו, המסע לירח היווה סמל או אב-טיפוס של הבלתי-אפשר. עבור קפלר, זאת הייתה אפשרות, כפי שהדבר עבורינו... בגלל אופי ההטרמה של עתיד אפשרי, שאפילו סביר שיקרה, ה- *Somnium* *Astronomicum* משרטט כבר, אם אני לא טועה, את הסוגה הסיפורית החדשה שהאמריקאים מהצפון מכנים science-fiction או scientifiction. לסוגה הסיפורית הזאת, הרשימות הללו הינן דוגמה למופת... כיצד פנטזיות אלו מצליחות לגעת בי ובצורה כה אינטימית? הספרות כולה (אני מעיז לומר) היא סימבולית; מעטות הן החוויות היסודיות וזניח אם סופר, במטרה למסורן, יסתייע ב"פנטסטי" או ב"ממשי". ... בספר זה, שנראה כפנטזיה מבעיתה, ברדבורי מיקם את ימי הראשון הריקים שלו, את שעמומו האמריקני, את בדידותו, כפי שעשה Sinclair Lewis ב-*Main Street."*

כמה שנים לפני, בחג המולד 1938, בורחס היה במשך חודש בין החיים למוות. כתוצאה מתאונה הוא סבל מהרעלת דם, חומו היה גבוה וכאשר כבר דיבר זה היה מתוך הזיה. בזמן שהחלים לא ידע היכן הוא ומה קורה איתו. באחד הימים, בעוד אמו מקריאה לו קטע מתוך *Out of the Silent Planet* מאת C.S. Lewis, בורחס בכה כיוון ש"הוא הבין". היה מבועת, חשש שאיבד את דעתו.

וכך הוא אומר בראיון שהעניק ב-1965: "ישנה אנקדוטה קטנה אישית, אספר אותה. אחרי תאונה, היה לי חום, נדודי שינה, נדודי שינה שרק סיוטים קטעו אותם. אחר כך אמרו לי שהייתי קרוב מאד למוות. חזרתי הביתה. פחדתי שאיבדתי את הכושר השכלי, שלא אוכל עוד לכתוב. אמרתי לעצמי: 'אם אני מתחיל לכתוב, אם יש לי את האומץ לכתוב מאמר על ספר זה או אחר ולא יכול לעשות זאת, אני גמור, אני לא קיים יותר. על מנת שהגילוי הזה יהיה פחות מחריד, אנסה דבר מה שמעולם לא עשיתי. אם לא אצליח, יהיה פחות מבעית. אכתוב משהו שאף פעם לא עשיתי: אכתוב סיפור'. ואז צץ הרעיון לכתוב על *פייר מנארד, מחברו של דון קיחוטה*".

כן, קפלר זה שעליו מדבר בורחס הוא קפלר המתמטיקאי והאסטרונום. קפדנותו מאפשרת לבורחס לזהות ביצירתו את התחלת המדע-בדיוני, בעוד שאנו רגילים לחשוב שהוא התחיל עם ז'ול ורן ועם גורג' וולס בסוף המאה ה-XIX.

בחירתו של בורחס מעניינת ומלמדת ביותר. בדיוק באותו רגע של הולדת שיח המדע ואיתו הפרדת הטבע מהממשי, מגיח גם המדע-הבדיוני.

לאקאן אומר: "קיים הבדל בין מדע-בדיוני ועובדת ההליכה על הירח: אנו *ממש* הגענו, שם למעלה..."

לאקאן ממשיך ואומר: "בלא מדע, המדע-הבדיוני לא קיים. הפריצה הרחבה של "לדעת לעשות" (אך משנה מאד מהו) הביאה איתה, חיברה אליה, את המדע-הבדיוני. אך קשר זה איננו פשוט, כי האחרון לא נילקח ברצינות". המדע הבדיוני לא יכול להיות מכונן אלא מתוך מה שמדיר אותו".[[2]](#endnote-2)

כלומר, המדע הבדיוני שותף ללוגיקה של יצירת הסובייקט, למה ששיח המדע מדיר מתוכו.

פיליפ סולרס מציע נתיב למה שעשוי להיות מדע-בדיוני אמיתי: "התנסות של כתיבה שתציין את המסלול עצמו של הדרת הסובייקט מחוץ למדע".

ממשיך לאקאן: "איזה סוג של רומן הוא המדע-בדיוני? אני לא יודע. לקרוא אותו, לכן לומר אותו, אין לי זמן לכך. אך ללא ספק, המדע-הבדיוני סובב סביב הקלחת של הלא-מודע הקולקטיבי, עליו מעיד רק דבר אחד בעולם: כל לשון ולשון. אך לא-מודע זה, כיצד לתפוס אותו? זה דבר מה שמתרחש אצל כל אחד, בין קיים מדע-בדיוני ובין אם לאו. לא במקרה לאחר מיזוגים מסוימים, הגענו ללשונות המאופיינות על ידי משחקי מילים, אקיווקים, אשר דרכם יש עדות על מוצקות של לא-מודע קולקטיבי... המדע הבדיוני לא יכול להיות מתוכנן אלא מתוך מה שמדיר אותו, כיוון שבסופו של דבר, מדהים שהוא לא משמש אלה לביטוי מבנים לא-מודעים פרטיקולאריים לחלוטין... המדע-הבדיוני הינו המיסתורין של ההוויה המדברת".[[3]](#endnote-3)

מאז שהתחיל להתגבש האירוע קורונה ,אני, אחרים, גם חברים - עניין דורי ללא ספק - אומרים שמרגישים כאילו חיים בתוך סרט של מדע-בדיוני. האם זה לא אופן לומר שכל אחד סובל על בשרו מהיותו מוצא החוצה מהשיח, השיח הרווח? בידול, היא מילה שמשיימת את התופעה. זה מורגש, אנו במדע-בדיוני, זה רישום-מה של האירוע.

מבל גרייבר

1. La Cause du desir no 88, page 171 [↑](#endnote-ref-1)
2. La Cause du desir no 84, page 8 [↑](#endnote-ref-2)
3. ,שם, עמוד 9 [↑](#endnote-ref-3)